**2. nedjelja po Božiću – A (5. siječnja 2020.)**

**Prvo čitanje:** Sir 24,1-2.8-12

Čitanje Knjige Sirahove

Mudrost se sama slavi i sred puka svog se hvali.  
Usta svoja otvara u zboru Svevišnjeg  
i pred njegovom se moći proslavlja:

Tada mi zapovjedi Stvoritelj sviju stvari  
i koji me stvori odredi mjesto za šator moj  
i reče: ‘Nastani se u Jakovu  
i uđi u baštinu Izraelu.’  
Prije vjekova, odiskona, on me stvorio  
i neću prestati dovijeka.  
Pred njim sam služila u svetom šatoru  
i potom se nastanila na Sionu.  
Dao mi je tako spokoj u milome gradu  
i vlast mi je u Jeruzalemu.  
Tako se ukorijenih u slavnom narodu,  
na dijelu Gospodnjem, u baštini njegovoj.

*Riječ Gospodnja.*

**Otpjevni psalam:** Ps 147,12-15.19-20

Pripjev: *Riječ tijelom postade i nastani se među nama.*

Slavi Gospodina, Jeruzaleme,  
hvali Boga svoga, Sione!  
On učvrsti zasune vrata tvojih,  
blagoslovi u tebi tvoje sinove.  
  
On dade mir granicama tvojim,  
pšenicom te hrani najboljom.  
Besjedu svoju šalje na zemlju,  
brzo trči riječ njegova.  
  
Riječ svoju on objavi Jakovu,  
odluke svoje i zakone Izraelu.  
Ne učini tako nijednom narodu:  
nijednom naredbe svoje ne objavi!

**Drugo čitanje:** Ef 1,3-6.15-18

Čitanje Poslanice svetoga Pavla apostola Efežanima

Blagoslovljen Bog i Otac Gospodina našega Isusa Krista, on koji nas blagoslovi svakim blagoslovom duhovnim u nebesima, u Kristu. Tako: u njemu nas sebi izabra prije postanka svijeta da budemo sveti i bez mane pred njim; u ljubavi nas predodredi za posinstvo, za sebe, po Isusu Kristu, dobrohotnošću svoje volje, na hvalu slave svoje milosti. Njome nas zamilova u Ljubljenome.

Zato i ja, otkad sam čuo za vašu vjeru u Gospodinu Isusu i za ljubav prema svima svetima, ne prestajem zahvaljivati za vas i sjećati vas se u svojim molitvama: Bog Gospodina našega Isusa Krista, Otac slave, dao vam Duha mudrosti i objave kojom ćete ga spoznati; prosvijetlio vam oči srca da upoznate koje li nade u pozivu njegovu, koje li bogate slave u baštini njegovoj među svetima.

*Riječ Gospodnja.*

**Aleluja:** *Slava tebi, Kriste, propovijedani narodima! Slava tebi, Kriste, vjerovani u svijetu! Aleluja!*

**Evanđelje:** Iv 1, 1-18

Početak svetog Evanđelja po Ivanu

U početku bijaše Riječ i Riječ bijaše u Boga i Riječ bijaše Bog.

Ona bijaše u početku u Boga. Sve postade po njoj i bez nje ne postade

ništa Svemu što postade u njoj bijaše život i život bijaše ljudima

svjetlo; i svjetlo u tami svijetli i tama ga ne obuze.

Bi čovjek poslan od Boga, ime mu Ivan. On dođe kao svjedok

da posvjedoči za Svjetlo da svi vjeruju po njemu. Ne bijaše on Svjetlo,

nego - da posvjedoči za Svjetlo.

Svjetlo istinsko koje prosvjetljuje svakog čovjeka dođe na svijet;

bijaše na svijetu i svijet po njemu posta i svijet ga ne upozna.

K svojima dođe i njegovi ga ne primiše.

A onima koji ga primiše podade moć da postanu djeca Božja:

onima koji vjeruju u njegovo ime, koji su rođeni ne od krvi,

ni od volje tjelesne, ni od volje muževlje, nego - od Boga.

I Riječ tijelom postade i nastani se među nama i vidjesmo slavu

njegovu - slavu koju ima kao Jedinorođenac od Oca - pun milosti i istine.

Ivan svjedoči za njega. Viče:»To je onaj o kojem rekoh:koji za

mnom dolazi, preda mnom je jer bijaše prije mene!« Doista,

od punine njegove svi mi primismo, i to milost na milost.Uistinu,

Zakon bijaše dan po Mojsiju, a milost i istina nasta po Isusu Kristu.

Boga nitko nikada ne vidje: Jedinorođenac - Bog -koji je u krilu Očevu,

on ga obznani.

*Riječ Gospodnja.*